**Pravica do dediščine kot spodbuda za trajnostni razvoj**

Mednarodna konferenca SPEU 2021, 10.–11. september 2021

Povzetek

V Evropi je **kulturna dediščina** **kot del trajnostnega razvoja** dejstvo in je vključena v različne strategije in finančne okvire. V trajnostnem razvoju je prepoznana in spodbujena predvsem njena **ekonomska razsežnost**. Dediščina je mnogo več kot to. Da bi lahko uveljavili vse njene vidike in vrednote, se moramo zavedati dediščinskih pravic in jih uveljaviti v korist razvoja, ki bo resnično trajnosten.

K dediščini moramo pristopati v vsej njeni **kompleksnosti**, od stavbne dediščine, urbanih kontekstov in krajine do nesnovne dediščine, ki je nedeljivo povezana s skupnostjo in njeno identiteto.

Dediščina igra pomembno vlogo pri kakovosti življenja Evropejcev, zato moramo gojiti pristop, ki se osredotoča na posameznike in skupnost, poudarja kulturne vidike ter znanje, ki je akumulirano v dediščini. Poleg tega si vrsta prečnih tem, nekatere med njimi izpostavljajo tudi trenutne evropske pob, prizadeva doseči dobrobit za ljudi. Te prečne teme obsegajo vprašanja trajnosti, podnebnih sprememb, Evropskega zelenega dogovora, kakovostne gradnje (Baukultur) in Novega evropskega Bauhausa.

**Kulturne in dediščinske pravice so prepoznane kot vrednota** in imajo svoj mednarodni in evropski pravni okvir. Največkrat izpostavljeni sta konvenciji Sveta Evrope o vrednosti kulturne dediščine za družbo in Konvencija Sveta Evrope o kaznivih dejanjih zoper kulturne dobrine. Konvenciji usmerita uveljavljanje dediščinskih pravic in dolžnosti, ki so povezane s temi pravicami (dolžnost spoštovanja dediščine drugih, mirnega razreševanja različnih interpretacij, omejitev, ki izvirajo iz drugih človekovih pravic, in dolžnost ukrepanja proti nezakonitim ravnanjem). Države, tudi tiste zunaj EU, so vabljene k ratifikaciji konvencij. Šele širok prenos v nacionalne zakonodaje bo omogočil uresničitev prizadevanj, da bo dediščina ustrezno podprta in da bo njeno uničevanje sankcionirano.

Pravica do dediščine izvira iz pravice do **vpogleda v eksistenčna vprašanja sodobnega človeka na podlagi znanja, sposobnosti izražanja, ustvarjanja in uživanja vrednot**, ki se zrcalijo v naši dediščini ter v kakovosti in kulturni raznolikosti našega bivalnega okolja. Na ta način pravica do dediščine prispeva k trajnostnemu razvoju tako posameznika kot družbe.

Če imajo dediščinske pravice v Evropi in deloma v svetu vsaj deklarativno podporo, pa realna podpora njihovem uveljavljanju pri trajnostnemu razvoju ni samoumevna niti v Evropski uniji. Medtem ko je v državah tretjega sveta potrebno vlagati napore v prepričevanje vlad in osveščanje javnosti, da bi v dediščini prepoznali vsaj ekonomski potencial, je v Evropi ekonomski pritisk na dediščino prevladujoč. Še več, hkrati z gospodarskim razvojem in obstoječimi geopolitičnimi razmerami je Evropska unija postavljena pred izzive migracij, kar odpira vprašanje pravice migrantov do lastne dediščine, njenih vrednot in njihovega odnosa do dediščine večine in njenih vrednot.

Ob razpravah na konferenci lahko izluščimo določene ugotovitve, usmeritve in pobude:

**Zakonodajni okvir** ponuja prvi korak k ureditvi splošnih vprašanj. Ohlapna zakonodaja lahko vodi k izkrivljanju odnosa do dediščine in dediščinskih pravic.

Pomembno je, da zakonodaje omogočajo **sodelovanje javnosti** pri varstvu dediščine v prostorskem načrtovanju in v drugih postopkih, ki zadevajo kakovost življenja in kjer se odloča o uresničevanju javnega interesa v zvezi z dediščino. Ta del je še vedno relativno premalo uveljavljen.

Vzporedno z ukrepi pravne in administrativne narave so potrebni **mehki pristopi**, ki gradijo vrsto participativnih orodij in praks za spodbujanje dialoga, kar omogoča aktivno vključevanje deležnikov v delo z dediščino, delitev odgovornosti med nosilci oblasti in zainteresirano javnostjo ter mirno reševanja sporov v zvezi z dediščino.

Pravica do dediščine se na ravni posameznih skupnosti enači s **pravico do jezika**, kar nas vodi v razmislek o izvajanju izobraževalnega procesa tako, da bo ta pravica uveljavljena.

Stopnja uveljavljanja pravice do dediščine je posebej razpoznavna v primerih **težke dediščine**, to je dediščine, povezane s kršenjem človekovih pravic. Razpravljavci so se dotaknili takšnih bolečih točk skupne preteklosti, ki v obliki dediščine predstavljajo spomin na velikokrat zamolčane in temne zgodbe skupnosti. Problematiko lahko vsaj deloma ublaži zakonodaja, ki prinaša popravo krivic ali pa ureja ravnanje s spominjanjem, in s praksami, kot npr. v muzejih, ki občutljivo temo obravnavajo preko osebnih zgodb in s tem vključujejo vse prizadete strani. Pri tem je pomembno, da z obravnavo takšne konfliktne dediščine ne sprožamo novih konfliktov. Potrebno je pogumno soočenje in ozaveščanje težkih trenutkov, njihovo preseganje ter vzpostavitev skupnih vrednot, ki povežejo individualne izkušnje.

**Aktiven pristop h kulturni dediščini predstavlja pomemben element trajnostnega razvoja**, vendar v mednarodni skupnosti to ni dovolj prepoznano. Oteženo je tudi **spremljanje dejanskega stanja** na tem področju, ker ne obstajajo **konkretni kazalniki** za vrednotenje trajnosti dediščine.

Da je **kulturna raznolikost za človeštvo** prav tako nujna, kot je **biotska raznovrstnost za naravo**, je pomembna analogija, o kateri govori Splošna deklaracija o kulturni raznolikosti Unesca iz leta 2001. V času kriz je to spoznanje lahko odločilno za naše preživetje, saj v bistveni točki spet povezuje človeka in naravo.

Pod vprašaj je večkrat postavljena **idealizacija paradigme o neproblematičnem odnosu med naravno in kulturno trajnostjo**, kjer si je treba prizadevati za bolj uravnoteženo razmerje med obema.

Razpravljavci so v kontekstu presoje vplivov na dediščino opozorili na **kolizijo vrednot znotraj koncepta pravice do dediščine**, če se na primer zaradi izboljšanja dostopnosti izvajajo posegi, ki ogrožajo dediščinske vrednote. Rešitev je v vključujoči komunikaciji, vzpostavljanju in gojenju partnerstev ter upoštevanju dediščinskih vrednot.

Potencial **sodelovanja javnosti pri krepitvi digitalizacije dediščine** in vzpostavitvi skupnosti, v kateri posamezniki niso pasivni uporabniki, temveč pomembni soustvarjalci dediščinskih e-vsebin, prinaša ogromne priložnosti muzejem in drugim dediščinskim ustanovam.

V razpravah na konferenci se je pokazalo, da se na razvoj, izzive in možnosti na dediščinskem področju odzivajo mnoge evropske organizacije, medvladna telesa, akademiki, strokovnjaki in civilna družba. Njihova stališča so naposled vključena v evropske politike, programe in pobude. Glede na to se komplementarnost in sodelovanje v skladu z mednarodnimi okviri kažeta kot nujen pogoj. Trajnost dediščine lahko zagotovimo le z dolgoročnim pristopom, kar še posebej velja za razpravo o teh vidikih na **Konferenci o prihodnosti Evrope.**

Iz vseh teh vpogledov preseva humanistično sporočilo konference. **Kultura in dediščina naj postaneta humanistična agenda Evrope, združene na podlagi evropskih vrednot,** saj je dediščina predvsem del naše humanistične tradicije.